
Om boken

Boken gir et nært innblikk i hvordan det er å leve med de alvorligste formene for angst og depresjon – og i gleden ved å bli frisk etter mange år.

Den gule rosen på forsiden symboliserer håp – en påminnelse om at det finnes håp, selv når det er vanskelig å tro.

Gjennom personlige erfaringer og refleksjoner av møter med det somatiske og psykiatriske helseapparatet, viser boken hva som skjer når mennesket bak diagnosen blir oversett.

Intensjonen med boken er å bidra til et bedre hjelpeapparat – et helsevesen som verdsetter verdighet, og der menneskers livshistorier, som skaper smerten, tillegges større vekt enn psykiatriske diagnoser.

Boken henvender seg til fagfolk og til mennesker som søker innsikt og forståelse.

Den gir perspektiver som åpner for ny refleksjon, utvikling og positiv endring.

Forord

Ønsket mitt med boken er å formidle om psykiske lidelser sett fra et klient-perspektiv. Jeg formidler hvordan det oppleves å leve med de alvorligste formene for angst og depresjon, og andre psykiske plager.

Samt hvordan lidelsene kan oppstå, smerten de skaper, hjelpeløsheten de medfører, og møtet med hjelpeapparatet på godt og vondt.

Det er i dag mange år siden opplevelsene mine som jeg omtaler i boken. Men først nå er jeg frisk nok til å formidle dem. Bokens innhold er fortsatt aktuelt der det setter lys på smerten ved å ha et sinn som er i ubalanse.

Intensjonen min med boken er å gi ny innsikt til fagfolk og gi håp til de som i dag lever med psykiske lidelser. Gi håp i form av å formidle at selv de alvorligste formene for angst og depresjon kan helbredes, og at det finnes supplementer til samtaleterapi.

Jeg har selv blitt frisk fra de alvorligste formene for angst og depresjon.

Boken er inndelt i tre temaer:

Del 1 Livshistorien, Del 2 Journalene og Del 3 Refleksjoner

Del én av boken ble skrevet noen år etter innleggelsen på en medisinsk avdeling, i en fase der erfaringen fra oppholdet ennå ikke var bearbeidet og fremdeles nær. Del tre ble nylig skrevet med større avstand – og med mulighet for refleksjon.

Jeg er utdannet diplomøkonom fra BI, og har et mellomfag i medisin og en bachelor i ernæringsfysiologi fra Encefalon medisinske høyskole.

Elisabeth Gard

Holmenkollen, juni 2026


DEL 1
Livshistorien


De psykiske erfaringene og sårbarheten

Kort om noen av mine psykiske lidelser og plager

Magesmerter

Da jeg var tenåring, hadde jeg akutte magesmerter. Smertene var så sterke at jeg hverken klarte å ligge eller stå, men stod krokbøyd på gulvet og gispet etter luft.

Anfallene varte i rundt tyve minutter. Jeg fant ikke årsaken til smertene. Først som voksen forstod jeg at de var fysiske reaksjoner på psykisk belastning.

Underspising (anoreksi) og overspising

Rundt tyveårsalderen hadde jeg en periode hvor jeg begynte å spise mindre og ikke så hvor mager jeg ble. Perioden ble etterfulgt av en tid med overspising.

Angst utløst av traumer

Som barn opplevde jeg et traume med en tenåringsgutt og som tenåring med en psykolog som jeg søkte hjelp hos.

Begge gangene satt jeg innesperret i et rom med låste dører i påvente av at noe smertefullt og livstruende skulle påføres meg. Jeg var skrekkslagen over hva de sa og gjorde. Kroppen min var lammet, jeg greide ikke å røre på meg.

Begge opplevelsene utløste alvorlige former for angst. Angsten som barn varte i noen år og som tenåring i flere tiår.

Depresjoner

Jeg fikk de første depresjonene mine i tenårene. De ble borte etter at jeg fikk Bachs blomstermedisin hos en homeopat. Etter det var sinnet mitt lyst.

Ti år senere sank jeg ned i en dyp depresjon etter å ha blitt avvist av en overlege i psykiatri. Overlegen sendte meg ut alene etter å ha skrevet i journalen min at jeg hadde en «svært alvorlig angst».

I årene før jeg møtte overlegen hadde jeg blitt påført skade av fagfolk som jeg søkte hjelp hos. Jeg klamret meg til håpet om at jeg en dag ville møte en overlege i psykiatri som ville se smerten min og hjelpe meg.

Da jeg traff ham, og han avviste meg, uten tegn til omsorg eller medfølelse, følte jeg ikke lenger at jeg hadde noen verdi.


Traumene og konsekvensene

Tenåringsgutten som påførte traume

En lørdag formiddag jeg var hjemme ringte sønnen til en venninne av moren min og spurte om jeg ville komme på besøk. Han var en morsom og snill gutt som jeg hadde kjent lenge. Jeg hadde ikke sett ham på en stund, og det var første gang han ringte hjem til oss. Jeg var rundt ti år og han noen år eldre.

Moren min sa ja, vi trodde begge at moren hans var hjemme. Gutten spurte om jeg kunne ta med et brettspill som jeg hadde. Jeg fant det frem og tok bussen ned til ham.

Da jeg kom frem til huset, var gutten alene hjemme. Jeg ble utrygg og håpet at moren hans var i butikken og snart ville komme tilbake. Jeg hadde aldri vært alene med ham før. Vi satte oss ned ved kjøkkenbordet på hver vår side. Etter å ha satt opp brettspillet og brikkene begynte vi å spille.

Tiden var ikke lang før stemningen endret seg. Da jeg satt og så ned på brikkene mine, kjente jeg plutselig at energien rundt meg ble mørk og skremmende. Da jeg så opp, stivnet jeg til.

Gutten hadde reist seg og stod med tissen sin i hånden. Tissen var stor og stiv med hår på. Ansiktet hans var helt ugjenkjennelig med et fordreid, skremmende smil. Han så direkte på meg uten å si noe.

Kroppen min ble lammet, jeg klarte hverken å røre fingre eller ben. Fortvilet så jeg bort mot det åpne kjøkkenvinduet, uten mulighet til å løpe bort. Skrekkslagen satt jeg og ventet på at han skulle gjøre noe smertefullt og livstruende mot meg.

Etter noe som føltes som en evighet kom gutten til seg selv, lukket buksesmekken og satte seg ned for å spille ferdig. Jeg turte ikke annet enn å gjøre som han ville. Lammelsen avtok, men skrekken slapp ikke taket. Da vi var ferdige med å spille, fikk jeg lov til å gå.

Jeg fortalte umiddelbart moren min om hendelsen da jeg kom hjem. Hun svarte at jeg bare måtte glemme den. Skjelvende, fylt av kvelende følelser, ble jeg gående alene med opplevelsen.

*****

En tid senere skulle jeg ta bussen til byen for å møte en i familien. Idet jeg gikk inn i bussen, mistet jeg plutselig kontakten med armer og ben. Jeg så omverdenen som på film. Opplevelsen var så skremmende at jeg umiddelbart løp ut igjen. Jeg var skrekkslagen over det som skjedde i hodet mitt.

Den skremmende, uvirkelige tilstanden vedvarte i året som fulgte. Jeg var så redd at jeg måtte følges til skolen og andre aktiviteter. Tilstanden var vanskelig å sette ord på. Den eneste måten jeg greide å beskrive det på var at jeg «ble borte».

Moren min som var sykepleier, tok meg med til en kvinnelig barnelege som henviste meg til EEG, hvor elektroder ble festet på hodet mitt for å registrere signalene i hjernen min. Det ble oppdaget noen små uregelmessigheter. Barnelegen trodde det var en begynnelse på epilepsi. Etter det ble jeg gående alene.

Litt om skolegangen min

På barneskolen var jeg glad i matematikk. Vi hadde en fargerik lærebok og plastbrikker som vi satte sammen. Det gjorde læringen til en kreativ og morsom prosess.

På ungdomskolen fikk jeg vanskeligheter med å følge med i realfagene, spesielt i kjemi som krevde mye pugging. De kjemiske formlene festet seg ikke i hodet mitt. Det var så vidt jeg greide å få ståkarakter på eksamen. Jeg følte meg dum og trodde jeg manglet evner. Så høyt som realfagene ble ansett falt selvfølelsen min parallelt med karakterene.

Det siste året på gymnaset begynte jeg å miste gleden og energien. Fra tidligere å være aktiv og full av energi, med nær kontakt med naturen – fotturer om sommeren og skiturer om vinteren – mistet jeg mye av overskuddet. Samtidig ble jeg mer og mer nedstemt etter hvert som ukene gikk.

Fra å tilbringe fritiden ute, satt jeg urørlig inne i en stol. Uten å føle glede og uten å føle mening med noe. Tungsinnet var smertefullt. Hvor mye jeg enn ønsket å oppleve lyset, greide jeg ikke å få kontakt med det igjen.

Selv ikke da jeg gikk ut i solen og lot solstrålene skinne mot øynene mine lysnet det inni meg.

Jeg forstod etter hvert at det var depresjon. Fortvilelsen var bunnløs. Jeg følte meg helt uverdig og uten verdi. Det var ingen i familien min eller omgivelsene mine som hadde psykiske lidelser. I tillegg ble det sett på som en svakhet å ha det.

Depresjonen var kommet for å bli. Skolegangen ble vanskelig. Jeg greide ikke lenger å gjøre hjemmeleksene mine, hverken å konsentrere meg, lese bøker eller senere huske hva jeg hadde lest.

Det vanskeligste var som tidligere realfagene, som matematikk og fysikk. Fag som krevde full oppmerksomhet for ikke å miste tråden under utregningene. Tråden glapp kontinuerlig.

Dagene jeg var hjemme fra skolen lå jeg i timevis urørlig på sengen min fylt av det smertefulle mørket.

